לאחר שבתחילת השבוע פורסמו בחדשות 10 מועדי שיחות ראש הממשלה בנימין נתניהו עם ראשי "ישראל היום", מתברר כי מרבית הארכיון של העיתון נעלם. בעוד שעד לאחרונה ניתן היה להגיע לכל הגיליונות המודפסים של העיתון שבבעלות שלדון אדלסון, כיום בארכיון יש רק את גיליונות שנת 2017, וגם הניסיון לחפש גיליונות משנים קודמות לא מעלה תוצאות.



לא ברור מדוע הארכיון שבעבר היה נגיש לכולם דרך אתר "ישראל היום" נעלם - ואולם, ככל הנראה, העיתוי אינו מקרי: הפרשן הפוליטי של חדשות 10, רביב דרוקר, קישר בחשיפת מועדי השיחות שקיים נתניהו עם אלדסון ועם העורך לשעבר עמוס רגב גם את הכותרות שניתנו בשערים ביום למחרת. כאמור, דרוקר חשף כי בבחירות 2013 ניהל נתניהו כ-15 שיחות עם רגב, בתקופה של 19 יום. כפי שהעריכו גורמים בענף, מרבית השיחות התרחשו לקראת סגירת הגיליון - בזמן שבמערכות העיתונים מנסחים את הכותרות הראשיות. יש לציין כי ב"ישראל היום" בחרו לסקר את החשיפה של דרוקר במדור הרכילות של ערן סויסה.